
Un nou val de scumpiri. Guvernul pune biruri pe tot ce mișcă 


— 


Reducerea poluării, pe banii populaţiei 


Ministerul Mediului a elaborat o nouă metodologie de calcul al contribuţiilor și 
taxelor datorate la Fondul pentru mediu, care, practic, dublează aceste biruri. 
Fiecare obligaţie instituită pentru operatorii economici, indiferent că vorbim de 
gestionarea deșeurilor, de orice fel de ambalaje, de anvelope, produse din lemn, 
pungi de plastic etc, se va transfera în preţurile plătite de populaţie, apărând, 
astfel, un nou val de scumpiri. 


numele reducerii poluării, românii vor plăti noi biruri impuse de Guvern, prin contribuții la 
economia circulară și ecotaxe, care vor aduce un nou val de scumpiri. 


Astfel, noua metodologie de calcul a contribuţiilor și taxelor datorate la Fondul pentru 
mediu dublează valoarea contribuţiei pentru economia circulară, de la 80 de lei pe tonă, 
la 160 de lei pe tonă. Ecotaxa, în valoare de 0,15 lei/bucată, va fi aplicată tuturor 
pungilor de transport și se încasează de la operatorii economici care introduc pe piaţa 
națională astfel de ambalaje de desfacere. Ecotaxa va fi evidenţiată distinct pe 
documentele de vânzare, iar valoarea acesteia se afișează la loc vizibil la punctul de 
vânzare/desfacere, în vederea informării consumatorilor finali. 


Sunt exceptate de la plata ecotaxei pungile de uz casnic introduse pe piața naţională de 
către operatorii economici, aceștia având obligaţia să le inscripționeze individual cu 
sintagma «pungi de uz casnic», potrivit Ministerului Mediului. Totodată, comercializarea 
pungilor de uz casnic ca ambalaje la punctul de vânzare/desfacere va fi interzisă. Plata de 
doi lei pe kg va fi făcută către Fondul de mediu de către operatorii economici care 
introduc pe piața națională produse ambalate, operatorilor economici care importă/ 
achiziționează intracomunitar produse ambalate pentru utilizare/consum propriu, 
responsabili pentru deșeurile generate de ambalajele primare, secundare și terțiare 
folosite pentru ambalarea produselor lor, cu excepţia ambalajelor de desfacere care sunt 
folosite pentru ambalarea, la locul de vânzare, a produselor. 


Recuperare din preţuri 


Tot 2 lei pe kg vor plăti operatorii economici care supraambalează produse ambalate 
individual în vederea revânzării/redistribuirii, responsabili pentru deșeurile generate de 
ambalajele secundare și terțiare pe care le introduc pe piaţa națională, operatorii 
economici care introduc pe piața națională ambalaje de desfacere, inclusiv pungi de 
transport din plastic, responsabili pentru deșeurile generate de respectivele ambalaje, 
precum și cei care dau spre închiriere, sub orice formă, cu titlu profesional, ambalaje, 
responsabili pentru respectivele ambalaje. 


Mai mult, firmele care introduc pe piața naţională substanţe clasificate ca fiind periculoase 
pentru mediu au obligația de a calcula și de a plăti la Fondul pentru mediu o contribuţie 
de 2% din valoarea acestora. Obligaţia de a declara și de a plăti la Fondul pentru mediu 


taxa de 0,30 lei/kg revine operatorilor economici care introduc pe piața națională uleiuri 
pe bază minerală, semisintetice și sintetice, cu sau fără adaosuri. De asemenea, 
administratorii, respectiv proprietarii de păduri care realizează venituri din vânzarea 
masei lemnoase și/sau a materialelor lemnoase, cu excepția lemnelor de foc, arborilor și 
arbuștilor ornamentali, pomilor de Crăciun, răchitei și puieţilor, au obligația de a calcula și 
de a plăti la Fondul pentru mediu o contribuţie de 2% din valoarea de vânzare a acestora. 
În același timp, și gestionarii fondurilor de vânătoare au obligaţia de a calcula și de a vira 
la Fondul pentru mediu o contribuţie de 3% din tariful de gestionare a fondurilor de 
vânătoare înscris în contractele de gestionare. 


Cine plătește? 


Operatorii economici care nu îndeplinesc obiectivele minime anuale de returnare pentru 
amabalaje vor plăti, de la 1 ianuarie 2024, 0,5 lei pentru fiecare unitate de ambalaj 
nereutilizabil din metal și un leu pentru fiecare unitate de ambalaj nereutilizabil din sticlă 
și/sau plastic. Cum în sistemul de garanţie returnare nu sunt foarte mulţi producători, 
este de așteptat ca aceste costuri să se reflecte în preţurile de la raft. 

